अजमेर। राजस्थान माध्यमिक शिक्षा बोर्ड की 10 वीं कक्षा का परिणाम 5 से 7 जून तक कभी भी घोषित किया जा सकता है। बोर्ड में 10 वीं के परिणाम को अंतिम रूप दिया जा रहा है। इधर प्रदेश भर में इस परिणाम को लेकर विद्यार्थियों में खासी उत्सुकता बनी हुई है।
बोर्ड की 10 वीं कक्षा में इस बार 12 लाख से अधिक विद्यार्थी प्रविष्ट हुए हैं। बोर्ड को एडिट मिल चुकी है, लेकिन अब तक परिणाम की सही तिथि घोषित नहीं की गई है। प्रबंधन का यह तो दावा है कि इसी सप्ताह में 10 वीं कक्षा का परिणाम घोषित किया जाएगा लेकिन यह तय नहीं हो पा रहा है कि 5,6 या 7 में से कौन सी तिथि को रिजल्ट आएगा।
माध्यमिक शिक्षा बोर्ड अध्यक्ष डॉ. पीएस वर्मा ने भी बस इतना संकेत दिया है कि इसी सप्ताह परिणाम जारी किया जाएगा। संभावना यही जताई जा रही है कि एकाध दिन में बोर्ड परिणाम की तिथि आधिकारिक रूप से घोषित कर देगा।
बोर्ड में लगातार फोन कॉल्स
इधर प्रदेश भर से राजस्थान माध्यमिक शिक्षा बोर्ड के कार्यालय में 10 वीं कक्षा के परिणाम को लेकर लगातार फोन आ रहे हैं। विद्यार्थी, उनके अभिभावक और स्कूल संचालक फोन कर परिणाम के बारे में जानकारी चाह रहे हैं। लेकिन राजस्थान माध्यमिक शिक्षा बोर्ड से यही जवाब मिल रहा है कि परिणाम जल्द आ रहा है।
एडवांस बुकिंग
इधर प्रदेश भर में विद्यार्थियों व उनके अभिभावकों के पास मोबाइल कंपनियों के एसएमएस पहुंच रहे हैं। मोबाइल कंपनियां विद्यार्थियों से आग्रह कर रही हैं कि वे 10 वीं कक्षा के परिणाम को लेकर अपनी बुकिंग पहले ही करा दें। सेकंडरी परीक्षा का परिणाम आते ही उनके मोबाइल पर रिजल्ट को भेज दिया जाएगा।
hin_Deva hin_Deva hin_Deva bho_Deva hin_Deva kas_Deva hin_Deva